《题凝清轩三首 其二》
明代·童冀

少无簪组念，雅志在丘岑。结庐古涧阿，栖迹嘉树林。

南轩纳朝阳，北牖延夕阴。踵门无深辙，入室有鸣琴。

良朋以时至，清坐谈古今。秫田秋向熟，浊醪行可斟。

倾筐撷园蔬，持竿钓清浔。欢饮聊共适，过满非所钦。

作者简介：浙江金华人，字中州。洪武时征入书馆。与宋濂、姚广孝等相唱和。出为全州教官，官至北平教授。以罪死。有《尚絅斋集》。